
Par Olaines novada pašvaldības apbalvojuma piešķiršanu Olaines Kultūras centra Olaines Kultūras nama jauktajam korim “Dziesma”
Tiek dots vārds: Dmitrijam Ivanovam, Andrim Bergam

Olaines novada pašvaldībā saņemta Olaines Kultūras centra 2026.gada 1.septembra vēstule Nr. OKC/1.18./26/186-ND “Par Olaines Kultūras nama jauktā kora “Dziesma” apbalvošanu” ar lūgumu apbalvot Olaines Kultūras centra Olaines Kultūras nama jaukto kori “Dziesma” ar Atzinības rakstu par aktīvu un radošu darbību un ieguldījumu Olaines novada vārda popularizēšanā.
Jauktais koris “Dziesma” dibināts 1966.gadā un 2026.gada 16.oktobrī atzīmēs savu               60. jubileju. Koris “Dziesma” ir Olaines novada lepnums, jo faktiski ir vecāks kā pati pilsēta, kā arī ir vecākais amatiermākslas kolektīvs Olaines novadā. 
Koris kopš 1970.gada Vispārējo latviešu dziesmu un deju svētku dalībnieks, piedaloties svētkos 13 reizes. Ļoti labus sasniegumus uzrāda skatēs, iegūstot I pakāpes diplomus, ir bijis arī starptautisku konkursu dalībnieks. Kā pēdējos starptautiskos sasniegumus var norādīt dalību Staša Šimkus koru konkursā Klaipēdā (sudraba diploms) un dalību Pasaules koru olimpiādē (sudraba diploms). Tāpat ir bijuši arī ārzemju koncertbraucieni: apmeklētas tādas valstis kā Armēnija, Gruzija, Polija, Vācija, Slovākija, Čehija, Horvātija, Somija, Zviedrija, Norvēģija, Igaunija, Lietuva u.c.
Kora “Dziesma” diriģentu vidū ir bijuši daudzi Latvijas kormūzikā nozīmīgi vārdi: Ilgvars Matrozis (kora pirmais diriģents līdz 1976.g.), Jevgenijs Augustinovičs (1976. – 1994.), ar kori darbojušies arī Jānis un Irina Švarcbahi, Austris Kalniņš, Sanita Šeflere, Ilze Konovalova u.c. Kopš 2023.gada kora mākslinieciskais vadītājs ir Normunds Ķirsis. Šobrīd korī darbojas arī vokālais pedagogs Austris Kalniņš un kormeistare Agnese Kalnīte.

Koris “Dziesma” regulāri koncertē: piedalās kultūras centra organizētajos pasākumos, veidojot gan savas koncertprogrammas, gan kuplinot pasākumus ar sadraudzības un koru kopkoncertiem, kā arī dodas koncertēt citur Latvijā.
Ņemot vērā iepriekš minēto, Sociālo, izglītības un kultūras jautājumu komitejas 2026.gada 16.septembra sēdes protokolu Nr.9, Olaines novada domes 2015.gada 20.maija nolikuma Nr.7 “Olaines novada pašvaldības apbalvojumu nolikums” 2.2., 4., 8. un 16.1.punktu un, pamatojoties uz Pašvaldību likuma 10.panta pirmās daļas 21.punktu, atklāti balsojot ar 13 balsīm par – A.Bergs, M.Ribickis, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure, A.Geržatovičs, A.Lukaševics, J.Precinieks, M.Vanags, pret nav, atturas nav, dome nolemj: 
1. Piešķirt Olaines novada pašvaldības apbalvojumu – Atzinības rakstu Olaines Kultūras centra Olaines Kultūras nama jauktajam korim “Dziesma” par aktīvu un radošu darbību un ieguldījumu Olaines novada vārda popularizēšanā.
2. Pilnvarot Olaines novada pašvaldības domes priekšsēdētāju Andri Bergu pasniegt Olaines Kultūras centra Olaines Kultūras nama jauktajam korim “Dziesma” Atzinības rakstu 2026.gada 16.oktobrī jubilejas koncertā.

